Zuma weier dat ANC-hoës aan leefstyloudits onderwerp word - AfriForum
deur Jhua-nine Wyrley-Birch | Jan 25, 2017
Volgens Zuma moet ANC-leiers wat dié versoeke rig “hulself gedra” siende dat korrupsie volgens hom “nie ŉ kwessie is wat die ANC begin het nie.”
Die president het verlede Saterdag tydens ŉ provinsiale ANC-sametrek in Burgersfort, Limpopo, gesê dat ANC-leiers hulself op ŉ “ordelike manier” moet gedra en dat daar op die party se onmiddellike opdragte gefokus moet word eerder as sy leiers.
Volgens Cynthia Schoeman, stigter en besturende direkteur van Ethics Monitoring & Management Services, is Zuma ŉ slegte rolmodel as etiek en etiese optrede in die land ter sprake is.
Sy het aan Forum Nuus gesê dat leefstyloudits ŉ belangrike en relevante meganisme is om die etiese gedrag van leiers vas te stel. “Enige etiese leier sal aandring op ŉ leefstyloudit. Om dit teen te staan dui op verdagte gedrag en skep die indruk dat Zuma homself bo die wet verhef.”
“Zuma se weiering is weer eens bewys van sy ystergreep en invloed in die ANC. Dit is veral ironies dat hy in die lig van die Nkandla-saga sê dat die ANC-regering korrupsie bekamp.